‘Et tu, Zanu?’ Malema afgejak in Zim | Rapport
‘Et tu, Zanu?’ Malema afgejak in Zim
Julius Malema, oudleier van die ANC-jeugliga, het nog ’n terugslag gekry toe senior amptenare van ­Zanu-PF se sentrale komitee besluit het om hom nie te onthaal nie, het Rapport vasgestel.Malema was verlede naweek op ’n private besoek in Zimbabwe om die troue van twee Zanu-PF-lede, Tendai Wenyika en Mike Gava, by te woon.Die sentrale komitee, die beleidsliggaam van Zanu-PF, het op die vooraand van Malema se besoek in Harare vergader, en daar is toe besluit om nie met hom kontak te maak nie. Na verneem word, wil Zanu-PF nie die indruk wek dat hy kant kies nie en ook nie sy verhouding met die ANC-leierskorps en pres. Jacob Zuma “op die spel plaas nie”. Zuma is ook die bemiddelaar in Zimbabwe se politieke krisis. Die ANC-leierskorps het al voorheen swaarde gekruis met Zanu-PF oor sy verhouding met Malema. Gwede Mantashe, sekretaris-generaal van die ANC, het die Zanu-PF-leierskorps verlede jaar daarvan beskuldig dat hy Malema se gedrag en denke beïnvloed.“Toe Mantashe die Zanu-PF-konferensie in Desember bygewoon het, het hy sy steun toegesê aan Zanu-PF om hulle te help om die volgende verkiesing te wen. Sommige partylede meen as hulle Malema nou verwelkom, sal dit die verkeerde boodskap uitstuur dat die party Malema steun in sy stryd teen Zuma,” sê ’n senior Zanu-PF-amptenaar, wat verkies om anoniem te bly.Malema is nou in ’n politieke niemandsland nadat hy vroeër vanjaar uit die ANC geskors is. Hy word ook deur die Valke vir agterstallige belasting van miljoene rande ondersoek, sowel as deur adv. Thuli Madonsela, die openbare beskermer, oor sy inkomste.Rugare Gumbo, Zanu-PF-woordvoerder, sê Malema het Zimbabwe net besoek om die troue by te woon, niks meer nie.“Malema is as ’n individu hier om ’n troue by te woon. Dis die einde van die saak. Ek kan nie verder bespiegel nie. Toe hy laas hier was, het hy met sommige Zanu-PF-amptenare gepraat en met ander nie.” Malema het op ’n besoek in 2010 vir pres. Robert Mugabe ontmoet en was die gas van Saviour Kasukuwere, een van Mugabe se ministers.Intussen het die Zimbabwe Union of Journalists (ZUJ) aangedring op ’n verskoning van Malema oor die gedrag van sy lyfwagte wat twee joernaliste van Daily News aangerand het.Dumisani Sibanda, ZUJ-president, sê: “Die gruwelike optrede van Malema se lyfwagte was daarop gemik om joernaliste wat hul professionele werk wou doen, te intimideer.”
QA Managing Pharmacist
West RandTalent EvolutionR60 000 - R600 000 Per Month